stanford-oval/wikipedia huggingface dataset:
Kevin Romy
Ura > Seuraura

Romy on HC La Chaux-de-Fondsin kasvatti. Hän debytoi Nationalliga A:ssa vain 15-vuotiaana kaudella 2000–2001, jolloin Romy pelasi siellä 17 runkosarja- ja kaksi karsintasarjan ottelua ilman tehopisteitä. Chaux-de-Founds putosi kauden päätteeksi National League B:hen, jossa hän teki kaudella 2001–2002 35 runkosarjaottelussa tehot 10+13=23 sekä kymmenessä playoff-ottelussa tehot 5+5=10. Romy eteni joukkueensa kanssa NLB:n finaaleihin saakka, mutta mestaruuden vei kuitenkin Genève-Servette HC otteluvoitoin 3–0. Joukkue nousi kauden päätteeksi myös NLA:han ja myös Romy siirtyi pelaamaan Genèveen kaudeksi 2002–2003. Hän teki siellä 35 runkosarja- ja kuudessa playoff-ottelussa tehot 2+2=4.
Philadelphia Flyers varasi Romyn neljännellä kierroksella 108. pelaajana NHL:n varaustilaisuudessa 2003. Kesken kauden 2005–2006 hän siirtyi Genève-Servettestä HC Luganoon, jossa Romy voitti kauden päätteeksi Sveitsin-mestaruuden. Kaudella 2007–2008 hän jakoi kymmenellä osumallaan Luganon sisäisen maalipörssin toisen sijan Sandy Jeanninin ja Julien Vauclairin kanssa. Kaudella 2011–2012 Romy teki NLA:n yhden kauden piste-ennätyksensä tehoilla 18+21=39, joilla hän oli joukkueen paras maalintekijä ja toiseksi paras pistemies Jaroslav Bednářin jälkeen.
Kaudeksi 2012–2013 Romy palasi kolmivuotisella sopimuksella Genève-Servette HC:hen. Hän oli joukkueen paras pistemies tehoilla 15+19=34. Kevään 2013 pudotuspeleissä Romyn teholukema +5 oli Genèven paras. Kaudella 2013–2014 hän nousi joukkueen kapteenistoon. Tammikuussa 2014 Romyn sopimusta Genèven kanssa jatkettiin kahdella vuodella kevääseen 2017. Kaudella 2014–2015 hän oli joukkueen paras maalintekijä ja jakoi Genèven sisäisen pistepörssin toisen sijan Tom Pyattin kanssa tehoilla 18+15=33. Mestarien liigassa Romy oli kuudella osumallaan joukkueen paras maalintekijä ja Romy jakoi Genèven sisäisen tehotilaston voiton Matt D'Agostinin ja Tom Pyattin kanssa lukemalla +7. Hän edusti joukkuetta myös Spengler Cupissa vuosina 2013 ja 2014 voittaen turnauksen molemmilla kerroilla.
Ura > Maajoukkueura

Romy edusti Sveitsiä Sotšin olympiakisoissa 2014 sekä Torinon olympiakisojen 2006 karsinnoissa. Hän pelasi myös MM-kilpailuissa vuosina 2005, 2006, 2009, 2010, 2012, 2014 ja 2015. Vuoden 2012 turnauksessa Romy oli tehoilla 1+5=6 Sveitsin paras syöttäjä ja toiseksi paras pistemies Damien Brunnerin jälkeen. Hän on kuulunut myös Sveitsin A-maajoukkueen kapteenistoon kausina 2012–2013 ja 2013–2014.
Romy pelasi myös alle 20-vuotiaiden MM-kilpailuissa vuosina 2003, 2004 ja 2005. Hän pelasi myös alle 18-vuotiaiden MM-kilpailuissa vuosina 2002 ja 2003. Vuoden 2002 turnauksessa Romy oli Sveitsin paras pistemies ja maalintekijä tehoilla 9+5=14. Hän jakoi koko turnauksen maalipörssin toisen sijan Yhdysvaltojen Brett Sterlingin kanssa edellään vain Venäjän Aleksandr Ovetškin. Romyn piste- ja maalisaldo on Sveitsin alle 18-vuotiaiden yhden turnauksen ennätys MM-tasolla. Hän jakoi myös joukkueen sisäisen tehotilaston voiton Tim Ramholtin kanssa lukemalla +6. Romy oli vuoden 2003 turnauksessa Sveitsin paras pistemies ja syöttäjä tehoilla 4+8=12 ja hän voitti joukkueen sisäisen tehotilaston lukemalla +6.
Yhteensä Romy teki alle 18-vuotiaiden MM-kilpailuissa 14 ottelussa tehot 13+13=26, joilla hän johtaa Sveitsin alle 18-vuotiaiden maajoukkueen kaikkien aikojen arvokisojen (MM- ja EM-kilpailut) piste- ja maalipörssiä.
Muuta

Romyn serkku Thomas Déruns pelaa NLA-liigaa HC Lausannessa ja hän on pelannut myös useita miesten arvokisoja.
Kirgisian jalkapallomaajoukkue

Kirgisian jalkapallomaajoukkue edustaa Kirgisian tasavaltaa miesten kansainvälisessä jalkapalloilussa.
Maajoukkue ja sitä hallinnoiva Kirgisian jalkapalloliitto perustettiin vuonna 1992 Kirgisian itsenäistyttyä Neuvostoliitosta. Ensimmäisen maaottelunsa Kirgisia pelasi Uzbekistania vastaan 23. elokuuta 1992.
Kirgisia ei ole osallistunut maailman- tai Aasian-mestaruuskilpailuihin. Joukkueen paras sijoitus FIFA-rankingissa on 91. (2018).
Aiheesta muualla

Maajoukkue Kirgisian jalkapalloliiton sivustolla (venäjäksi)
Kirgisia kansainvälisen jalkapalloliiton sivustolla (Arkistoitu – Internet Archive) (englanniksi)
Kirgisia Aasian jalkapalloliiton sivustolla (englanniksi)
Kilpilampi (Heinola)

| Kilpilampi |
| --- | --- |
Valtiot:  Suomi
Maakunnat:  Päijät-Häme
Kunnat:  Heinola
Koordinaatit:  61°15′22″N, 26°13′19″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Rievelin valuma-alue (14.17)
Laskuoja:  oja Pursijärveen 
Järvinumero:  14.179.1.012
Mittaustietoja
Pinnankorkeus:  84,6 m  
Pituus:  300 m  
Leveys:  110 m  
Rantaviiva:  0,669 km  
Pinta-ala:  2,162 ha  
Saaria:  ei saaria 
 fiKilpilampi 
Kilpilampi  on Päijät-Hämeessä Heinolassa Muikkusalmen kylän lähellä sijaitseva lampi.
Maantietoa

Lammen pinta-ala on 2,2 hehtaaria, se on 300 metriä pitkä ja 100 metriä leveä. Lammella ei ole kartan mukaan saaria.  Sen rantaviivan pituus on 650 metriä.
Vesistösuhteet

Lampi sijaitsee Kymijoen vesistössä (vesistöaluetunnus 14) Kymijoen alueen (14.1) Rievelin valuma-alueella (14.17), jonka Imjärven valuma-alueeseen (14.179) se kuuluu. Lammen vedenpinnan korkeus on 84,6 metriä mpy.
Klas Ekeblad

Klas Ekeblad Carl Fredrich Branderin maalaamana.
Klas (Claes) Ekeblad (30. maaliskuuta 1708 Elbing – 9. lokakuuta 1771 Tukholma) oli kreivi ja virkamies, joka toimi Turun akatemian rehtorina 1725–1726.
Ekebladin vanhemmat olivat valtaneuvos, kenraalimajuri, kreivi Claes Ekeblad ja Hedvig Mörner ja puoliso vuodesta 1741 Eva de la Gardie (k. 1786). Ekeblad oli ylioppilas Uppsalassa 1719, Turussa 1724 ja Hallessa 1727. Toimittuaan Turun akatemian rehtorina Ekeblad oli Ruotsin valtionarkiston ylimääräinen kanslisti 1726 ja kansliakollegion ylimääräinen kanslisti 1727. Kansliajunkkari hänestä tuli 1729, kamariherra 1731, Ruotsin tiedeakatemian jäsen 1740 ja kanslianeuvos 1741. Ekeblad toimi alilähettiläänä Ranskassa 1742–1744. Valtaneuvos hänestä tuli  1746, valtiokanslianeuvos 1747, everstimarsalkka 1751 ja kansliapresidentti 1761. Turun akatemian kanslerina Ekeblad toimi 1762–1765 ja 1769–1771.
Kolera (kirjankustantamo)

Kolera-kollektiivi oli turkulainen Susinukke Kosolan perustama kollektiivi, joka julkaisi runoutta ja anarkismia käsittelevää kirjallisuutta vuosina 2012–2018.
Julkaistut teokset > Runous ja proosa

Jere Vartiainen: Minuus | miinus (2018)
Saara Metsäranta: Meitä vasten hukkuneet (2018)
Ville-Juhani Sutinen: Matrjoshka 13 (2017)
Virpi Vairinen: Ilmanala (2017)
Niina Oisalo: Valaan silmä, pilvien hai (2017)
Jarkko Jokinen: Ajatukseni olisivat kaivanneet ripauksen ruususuolaa (2017)
Marko J. Niemi: Kuristus (2017)
Aura Nurmi: Villieläimiä (2016)
Eija Tammisto: Naisen todistuksen mukaan ketään ei saa tuomita (2016)
Rita Dahl: Liikennevaloja eksyneille (2015)
Virpi Vairinen: Kuten avata äkisti (2015)
Kalle Talonen: Seiniin kirjoitetut (2015)
Piia Susiluoto: Liljalla varpusen vatsa (2015)
Juha Väisänen: Ravintokahleet (2015)
Torasäkeet-antologia (toim. Susinukke Kosola) (2015)
Susinukke Kosola: Tik (2014)
Julkaistut teokset > Tieto- ja muu kirjallisuus

Näkymätön komitea: Tuleva kapina (käännös) (2016)
Anarkistia työväenlauluja (toim. Nikola Kurkilahti) (2016)
Henri Sulku: Kotini on linnani (Kolera & Aseistakieltäytyjäliitto) (2015)
Nicolas Walter: Anarkismist (käännös) (2014)
Jouko Kämäräinen ja Sakari Laurila: Kanarialintu kaivoksessa (2014)
Aiheesta muualla

https://www.kolera-kollektiivi.fi/
Keskinormaali

Keskinormaalin konstruktio harpilla ja viivaimella.
Keskinormaali on geometriassa suora, joka kulkee janan keskipisteen kautta eli jakaa sen kahteen yhtä suureen osaan ja on samalla janan normaali.  Janan ja normaalin välinen kulma on 90°.
| --- | --- |
Punainen suora on janan AB keskinormaali. Se jakaa janan kahteen yhtäpitkään osaan ja kulkee kohtisuorasti sen yli.: Keskinormaali on niiden pisteiden ura, joiden etäisyys janan kummastakin päätepisteestä on yhtä suuri.
Janalla

Janalle voidaan piirtää mihin tahansa pisteeseen normaali, mutta janalla on vain yksi keskinormaali. Keskinormaali on tasolle syntyvä ura, joka koostuu kummastakin janan päätepisteestä yhtä kaukana olevista pisteistä.
Janalla > Keskinormaalin konstruktio

Janalle voidaan piirtää keskinormaali käyttäen vain harppia ja viivainta. Merkitään janan päätepisteet A ja B. Otetaan harppiin säteeksi janan mitta ja piirretään ympyrät keskipisteinään A ja B. Ympyränkaaret leikkaavat kahdessa pisteessä C ja D, mikäli säteet ovat riittävän pitkät. Pisteen C etäisyydet janan päätepisteistä A ja B ovat yhtä suuret, ja samoin on pisteen D kohdalla. Silloin C ja D ovat kaksi keskinormaalin pistettä. Piirretään pisteiden C ja D kautta keskinormaalin suora.
Kolmiossa

Kolmiossa keskinormaaliksi kutsutaan myös sitä janaa, joka jää keskinormaalista kolmion sisään. Janan päätepistettä kolmion sivulla kutsutaan keskinormaalin kantapisteksi. Keskinormaali ei yleensä kulje vastaisen kulman kärjen kautta ja näin käy vain tasasivuisessa kolmiossa tai tasakylkisen kolmion huipussa.
Kolmiossa > Keskinormaalien leikkauspiste

Kaikki kolme kolmion keskinormaalia leikkaavat samassa pisteessä. Tätä pistettä kutsutaan kolmion merkilliseksi pisteeksi  ja Eulerin suoran yhdeksi pisteeksi.
Kolmiossa > Kolmion ympäri piirretty ympyrä

Tämä piste on kolmion ympäri piirretyn ympyrän keskipiste. Koska keskipiste on ympyrän keskipiste ja kolmion kärjet sijaitsevat ympyrällä, on ovat janat keskipisteestä kolmion kärkiin ympyrän säteitä ja siten keskenään yhtä pitkät. Keskipiste on siten piste, joka on yhtä kaukana kolmion kaikista kärjistä. Yhtä pitkien säteiden rajoittamat kolmiot ovat siten tasasivuisia kolmioita. Keskinormaalit ovat näiden kolmioiden korkeusjanat ja halkaisevat kolmiot kahteen yhtenevään suorakulmaiseen kolmioon.
| 0 | 1 | 2 |
| --- | --- | --- |
| Kolmiolla on kolme keskinormaalia, yksi kullakin sivulla. Keskinormaalit eivät useinkaan kulje vastakkaisen kärjen kautta. Ne leikkaavat yhteisessä pisteessä. | Keskinormaalien leikkauspiste on kolmion ympäri piirrettävän ympyrän keskipiste. | Ympyrän siniset säteet on merkitty leikkauspisteestä H kolmion kärkiin A, B ja C. Niiden rajoittamat kolmiot AHC, BHC ja AHB ovat tasakylkisiä kolmioita. |
Analyyttinen geometria > Tasogeometriassa

Merkitään janan päätepisteitä  \scriptstyle A(x_{A},y_{A}) ja  \scriptstyle B(x_{B},y_{B}). Janan keskipiste M on  \scriptstyle M(x_{0},y_{0})=M\left({\frac {x_{B}+x_{A}}{2}},{\frac {y_{B}+y_{A}}{2}}\right).  Tämän pisteen kautta kulkeva normaali on janan keskinormaali. Sen kulmakerroin päätellään janan kulmakertoimesta, joka on
Kulmakertoimien kohtisuoruusehdon mukaisesti normaalin kulmakertoimeksi saadaan
Keskinormaalin yhtälö voidaan kirjoittaa keskipisteen M ja kulmakertoimen kn avulla
joka on normaalimuodossa
Kolmården

Bråviken-niminen lahti Kolmårdenista kuvattuna.
Kolmårdenin kunta sijaitsi Itä-Götanmaan läänin koillisosassa.
Kolmården on metsä Ruotsissa, joka historiallisesti erotti Södermanlandin ja Itä-Götanmaan maakunnat toisistaan. Keskiajalla metsä nähtiin suurena esteenä matkalla maakuntien välillä. Alue mainitaan Bråvallan taistelusta kertovassa saagassa, jossa kerrotaan sen nimen olleen aikaisemmin Kolmörker tai Myrkvider. Nykyisessä aluejaossa Kolmården kuuluu Norrköpingin kunnan koillis- ja Nyköpingin kunnan eteläosaan.
Kolmården on myös entinen kunta. Se muodostettiin vuoden 1952 kuntauudistuksessa yhdistämällä aiemmat Krokekin ja Kvarsebon kunnat. Vuonna 1971 kunta liitettiin osaksi Norrköpingin kuntaa. Krokekin kuuluu Itä-Götanmaan ja Kvarsebon alue Södermanlandin maakuntaan. Kunta sijaitsi Bråvikenin lahden pohjoispuolella. Entisen kunnan alueella sijaitsevat Krokekin ja Strömsforsin taajamat.
Aiheesta muualla

Wikimedia Commonsissa on kuvia tai muita tiedostoja aiheesta .
Kirgisian kansalliskirjasto

| Kirgisian kansalliskirjasto> Национальная библиотека Кыргызской Республики имени Алыкула Осмонова |
| --- | --- |
 Sisäänkäynti Kirgisian kansalliskirjastoon.
Sijainti:  ul. J. Abdrahmanova 208, 720040 Biškek, Kirgisia
Koordinaatit:  42.8814°N, 74.6110°E
Tyyppi:  kansalliskirjasto
Perustettu:  1934
Kotisivut
Kirgisian kansalliskirjasto (ven. Национальная библиотека Кыргызской Республики
имени Алыкула Осмонова, Natsionalnaja biblioteka Kyrgyzskoi Respubliki imeni Alykula Osmonova) on Kirgisian pääkaupungissa Biškekissä toimiva kansalliskirjasto. Huhtikuussa 2015 kirjasto nimettiin runoilija Alykul Osmonovin (ven. Алыкул Осмонов; 1915 - 1950) mukaan. Kansalliskirjastoa johtaa professori Jyldyz Bakashova (2018).
Kirjasto perustettiin 10. toukokuuta 1934 yhdistämällä kaksi silloista kirjastoa: Frunzen kaupunginkirjasto ja kansanedustajien neuvoston kirjasto. Näin syntyi sekä yleisen että tieteellisen osaston sisältänyt kansalliskirjasto, jonka kokoelmat käsittivät alkuvaiheessa 16 000 teosta. Kirjasto avattiin yleisölle elokuussa 1934.
Aiheesta muualla

National Library of Kyrgyztan (kotisivu) (Arkistoitu – Internet Archive) (englanniksi) (nationallibraryofkyrgyzstan.org)
Kim Woo-young

| Kim Woo-young |
| --- | --- |

Henkilötiedot
Syntynyt: 17. kesäkuuta 1988 (ikä 36) Soul, Korean tasavalta
Kansalaisuus:   Etelä-Korea
Jääkiekkoilija
Pelipaikka:  puolustaja
Maila:  oikea
Pituus:  183 cm
Paino:  83 kg
Seura
Seura:  Daemyung Killer Whales
Sarja:  ALIH
Pelinumero:  51
Pelaajaura
Pääsarjaura:  2007–
Aik. seurat:  Korea Univ. (Etelä-Korea) HCK (Mestis) Anyang Halla (ALIH) Daemyung Sangmu (ALIH)
Kim Woo-young (s. 17. kesäkuuta 1988 Soul, Korean tasavalta) on eteläkorealainen jääkiekkopuolustaja, joka pelaa Aasian liigan eteläkorealaisjoukkue Daemyung Killer Whalesissa. Hän toimii joukkueen kapteenina.
Ura > Seuraura

Woo-young kävi high schoolin Joong Dong High'ssa. Tämän jälkeen hän pelasi vuosina 2007–2011 Yonsei Universityn yliopistojoukkueessa. Viimeisellä yliopistokaudellaan 2010–2011 Woo-young toimi joukkueensa kapteenina. Kaudeksi 2011–2012 hän siirtyi Aasian liigaan Anyang Hallan joukkueeseen, jossa Woo-youngin tulokaskausi toi 36 runkosarja- ja viidessä playoff-ottelussa tehot 2+9=11.
Kauden 2012–2013 Woo-young aloitti try-outilla Mestis-joukkue HC Keski-Uudenmaan joukkueessa, jossa hänen kanssaan pelasi myös kolme muuta eteläkorealaista: Kim Sang-wook, Kim Ki-sung ja Sung Woo-je. Heistä jokaisen visiitti jäi lopulta varsin lyhyeksi. Woo-young pelasi HCK:ssa lopulta vain yhden ottelun sekä kuusi ottelua lainalla Suomi-sarjajoukkue Porvoo Huntersissa. Hän palasi loppukaudeksi takaisin kotimaahansa Anyang Hallan joukkueeseen. Kaudella 2013–2014 Woo-young nousi joukkueen kapteeniksi ja kaudella 2014–2015 hän toimi Anyang Hallan varakapteenina.
Woo-young siirtyi kaudeksi 2015–2016 Daemyung Sangmun riveihin. Kauden jälkeen joukkue jättäytyi pois ALIH:sta. Woo-young edusti Sangmua kaudella 2016–2017 muissa Aasian sarjoissa ja toimi joukkueen kapteenina. Kaudeksi 2017–2018 hän palasi ALIH:hon ja siirtyi Daemyung Killer Whalesin riveihin.
Ura > Maajoukkueura

| Mitalit> Maa:   Etelä-Korea.Miesten jääkiekko.Aasian talvikisat  | Mitalit> Maa:   Etelä-Korea.Miesten jääkiekko.Aasian talvikisat  | Mitalit> Maa:   Etelä-Korea.Miesten jääkiekko.Aasian talvikisat  | Maa:   Etelä-Korea> Miesten jääkiekko. |
| --- | --- | --- | --- |
|  Pronssia | Astana/Almaty 2011 | jääkiekko |  |
Woo-young edusti Etelä-Koreaa I-divisioonan MM-kilpailuissa vuonna 2011, jolloin hän voitti A-lohkon pronssia. Woo-young pelasi myös IA-divisioonan MM-kilpailuissa vuosina 2013 ja 2014 sekä IB-divisioonan MM-kilpailuissa vuonna 2012, jolloin hän voitti kultaa. Woo-young pelasi myös II-divisioonan MM-kilpailuissa vuonna 2009, jolloin hän voitti B-lohkon kultaa.
Woo-young pelasi myös Sotšin olympiakisojen 2014 karsinnoissa. Hän edusti Etelä-Koreaa myös Aasian talvikisoissa vuonna 2011, jolloin Woo-young voitti pronssia, mutta hän jäi turnauksessa kuitenkin ilman peliaikaa.
Woo-young pelasi myös alle 20-vuotiaiden II-divisioonan MM-kilpailuissa vuonna 2008 sekä alle 18-vuotiaiden I-divisioonan MM-kilpailuissa vuonna 2006.
Kiurunkukat

| Kiurunkukat |
| --- | --- |
 Kirjokiurunkukka (Gilia tricolor)
Tieteellinen luokittelu
Domeeni::  Aitotumaiset Eucarya
Kunta::  Kasvit Plantae
Alakunta::  Putkilokasvit Tracheophyta
Kaari::  Siemenkasvit Spermatophyta
Alakaari::  Koppisiemeniset Magnoliophytina
Luokka::  Kaksisirkkaiset Magnoliopsida
Lahko::  Ericales
Heimo::  Sinilatvakasvit Polemoniaceae
Suku::  Kiurunkukat Gilia  Ruiz & Pav.
Katso myös
   Kiurunkukat Wikispeciesissä   Kiurunkukat Commonsissa 
Infobox OKNimi-testi OK: 
Kiurunkukat (Gilia) on sinilatvakasvien (Polemoniaceae) heimoon kuuluva kasvisuku. Sukuun kuuluu ainakin 40 lajia, joiden lisäksi sukuun on kuvattu lähes 200 muutakin lajia, mutta niiden taksonominen asema on toistaiseksi epäselvä.
Useita kiurunkukkalajeja käytetään koristekasveina.
Lajeja

Gilia achilleaefolia tai achilleifolia – harsukiurunkukka
Gilia capitata – pallerokiurunkukka
Gilia laciniata – liuskakiurunkukka
Gilia tricolor – kirjokiurunkukka
Aiheesta muualla

Suomen Lajitietokeskus: Kiurunkukat (Gilia)
United States Department of Agriculture (USDA): Gilia (englanniksi)
Kotkaaminen

Kotkaaminen/kontkaaminen eli kotkaus/kontkaus on eräs lankanauloilla tehty kiinnitystapa.
Kotkaamisessa lautojen tai muun materiaalin läpi lyödyn naulan kärkipää taivutetaan pinnan suuntaiseksi tai jopa takaisin puun sisään. Lopputulos voidaan varmistaa naputtelemalla vasaralla naula niittauksen kaltaisesti ja samalla pitämällä toisella puolella esimerkiksi kirveen hamarapuolta vastakappaleena. Kotkaaminen parantaa oleellisesti naulaliitoksen vetolujuutta.
Puuveneen rakennuksessa käytettävät naulat on erityisesti suunniteltu kärkeä kohti oheneviksi niin, että ne on helppo kotkata. Venelaudat ovat usein niin ohuita, että ilman kotkaamista naula ei tartu riittävän tiukkaan.
Kim Grant

| Henkilötiedot |
| --- | --- | --- |
Koko nimi: Kim Tyrone Grant
Syntymäaika: 25. syyskuuta 1972 (ikä 52)
Syntymäpaikka: Sekondi-Takoradi, Ghana
Kansalaisuus:  Ghana
Pelipaikka: Hyökkääjä
Pituus: 178 cm
Seurat
| Vuodet | Seura | O (M) |
| 1991-1996 1996-1997 1997-1998 1998-1999 1999-2000 2000-2001 2001 2001-2003 2003-2004 2004 2005 2005 2006 2006 2007 2008 | Charlton Athletic Luton Town Millwall Notts County Lommel Marco Scunthorpe United Yeovil Town Imortal Sarawak Shonan Bellmare Ebbsfleet United Wimbledon Hougang United Geylang International Woking |  |
Maajoukkue
| 1996–1997 | Ghana | 7 (1) |
Kim Grant (s. 25. syyskuuta 1972 Sekondi-Takoradi) on ghanalainen entinen jalkapalloilija.
Jalkapallomaajoukkue

Grant debytoi Ghanan maajoukkueessa 1996. Hän on pelannut seitsemän maaottelua ja tehnyt niissä yhden maalin.
Kirjallisuusvuosi 1897

Kirjallisuusvuosi 1897 käsittelee vuoden 1897 tärkeitä kirjallisuuden tapahtumia, uutisia ja julkistuksia.
Tapahtumia

Lontoon sanomalehdet uutisoivat tammikuun alussa virheellisesti, että kirjailija Mark Twain olisi kuollut. Twain kommentoi asiaa toteamalla, että uutinen on suuresti liioiteltu.
Toimittaja Matti Kurikan Pilvenhattaroita-kirja takavarikoitiin, koska sen Syvällä tammen juuret -nimisessä kertomuksessa väitettiin inkeriläisen kansantarinan perusteella, että Venäjän keisari Paavali I olisi ollut Pietari III:n ja inkerinsuomalaisen talonpoikaistytön avioton poika.
Kirjailija Hall Cainen romaania The Christian: a story myytiin Britanniassa ennätykselliset miljoona kappaletta.
Julkaisuja

Juhani Aho – Panu : kuvauksia kristinuskon ja pakanuuden lopputaistelusta Suomessa
Charles Baudelaire – Fusées ; Mon coeur mis à nu (suom. Välähdyksiä; Alaston sydämeni, 1984)
Ilmari Kianto – Soutajan lauluja : Kokoelma pieniä runoja
Rudyard Kipling – Recessional (runo)
Rudyard Kipling – Captains Courageous (suom. Meren urhoja, 1898, 1915, 1958 ja 1982)
Eino Leino – Yökehrääjä
Bram Stoker – Dracula
Leo Tolstoi – Tšto takoje iskusstvo? (suom. Mitä on taide?, 2000)
H. G. Wells – Näkymätön mies
Kim Go-eun

| Kim Go-eun |
| --- | --- |

Henkilötiedot
Syntynyt: 2. heinäkuuta 1991 (ikä 33) Soul, Korean tasavalta
Ammatti:  näyttelijä
Näyttelijä
Aktiivisena:  2012–
Aiheesta muualla
IMDb
Kim Go-eun (hangul: 김고은; hanja: 金高銀; uudistettu latinisaatio: Gim Go-eun; s. 2. heinäkuuta 1991) on eteläkorealainen näyttelijä. Hän on näytellyt muun muassa televisiosarjoissa Cheese in the Trap (2016), Guardian: The Lonely and Great God (2016) ja The King: Eternal Monarch (2020).
Aiheesta muualla

Kim Go-eun Internet Movie Databasessa. (englanniksi)
MyDramaList (englanniksi)
Koodekki

Koodekki on algoritmi tai tietokoneohjelma, joka muuntaa datavuota tai signaalia (voi pakata tai purkaa). Koodekki koodaa tai dekoodaa signaalin, jolloin signaali käyttää vähemmän siirto- tai tallennuskapasiteettia, ja toisaalla purkaa koodauksen, jolloin signaali palautetaan alkuperäiseen muotoonsa tai riittävän samanlaiseksi.
Sanana koodekki on laina englannin termistä codec (compressor, decompressor tai coder,decoder, jotka tarkoittavat suomeksi koodaajaa tai koodinpurkajaa). Sen lisäksi etenkin Microsoft Windows -käyttöjärjestelmän suomennoksessa käytetään termiä pakkauksenhallinta.
Koodekkeja käytetään äänen ja videokuvan siirrossa sekä niiden tallentamiseen puhelimissa, televisiossa ja tietokoneissa. Koodekki voi toimia analogisesti tai digitaalisti. Digitaalisen äänen ja kuvan siirtoon ja tallennukseen on kehitetty lukuisia eri koodekkeja eri sovelluksiin. Yleensä koodekit erotellaan käyttötarkoituksen mukaan: on puhekoodekkeja, äänikoodekkeja ja videokoodekkeja. Nimensä mukaan puhekoodekit soveltuvat käytännössä vain puheen käsittelyyn: niillä pakattuna musiikki vääristyy tunnistamattomaksi. Yksittäisiä kuvia kompressoitaessa ei puhuta yleensä koodekeista vaan pakkauksesta ja pakkausalgoritmeista.
Koodekkien tehokkuutta voidaan mitata niin signaalin laadulla kuin tarvittavan siirtokapasiteetin määrälläkin. Jotkin koodekit ovat häviöttömiä, mikä tarkoittaa sitä, että palautettu signaali on täysin samanlainen kuin alkuperäinen. Siirrettävän tiedon määrää voidaan kuitenkin vähentää huomattavasti enemmän, jos alkuperäisestä signaalista voidaan poiketa.
Tavallisen puhelimen ääni vie pakkaamattomana 64 kilobittiä sekunnissa; 3G-matkapuhelinverkon koodekki käyttää alle 5 kilobittiä sekunnissa ja puheesta saa vielä selvän. Vastaavasti CD-levylle tallennettu musiikki vie noin 1400 kilobittiä sekunnissa; MP3-koodekilta lähes alkuperäiseltä kuulostava musiikki vie 128 kb/s. Tavallinen TV-tasoinen pakkaamaton videokuva vie yli 100 megabittiä sekunnissa; DVD-levyillä käytettävällä MPEG2-koodekilla kuvanlaatu on vielä kohtuullinen 7 Mb:n sekuntinopeudella. Videoneuvotteluissa käytettävä H.263-koodekki tarjoaa kohtuullisen kuvan jo 32 kb:n sekuntinopeudella.
Koodekkia ei tule sekoittaa tiedostomuotoon. Saman koodekin tuottamaa tietoa voidaan tallentaa erityyppisiksi tiedostoiksi. Vaikka MP3-pakattu äänisignaali tallennetaan usein .mp3-päätteiseksi tiedostoksi, voidaan tämän muotoista ääntä käyttää myös esimerkiksi AVI-videotiedostoissa. Useista suosituista standardeista on tehty monia toteutuksia, esimerkiksi MPEG-4-standardia käyttävä koodekki on saatavilla Applelta, Microsoftilta, DivXNetworksilta ja XviD-projektilta.
Tunnettuja koodekkeja

Puhe
G.711 eli PCM, 64 kb/s, käytetään digitaalisessa puhelinverkossa)
GSM 06.10, 13 kb/s GSM-verkon alkuperäinen puhekoodekki
G.723.1, 5,3/6,3 kb/s puhekoodekki videopuhelinsovelluksia varten
G.729, 8,0 kb/s puhekoodekki Frame Relay-verkkoon
iLBC, 13,3/15,2 k/s puhekoodekki IP-verkkoja varten
AMR 4,75–12,2 kb/s UMTS puhekoodekki
G.722.2 eli AMR-WB 6,6–23,9 kb/s kolmannen sukupolven matkapuhelinverkon laajakaistapuhekoodekki
Ääni
FLAC (Free Lossless Audio Codec, häviötön)
Monkey’s Audio (häviötön)
Musepack (häviöllinen, MPEG2-pohjainen)
Windows Media Audio 9 (häviöllinen)
MP3 (MPEG 1 taso 3)
AAC (MPEG 4, tiedostopääte .m4a)
DTS (häviöllinen)
DTS Hd (häviötön)
AC-3 eli Dolby Digital (häviöllinen)
Dolby Digital Plus (häviöllinen)
Dolby True Hd (häviötön)
Vorbis
ATRAC3 (.at3)
Video
H.261
MPEG-1
MPEG-2
H.263
MPEG-4
DivX
XviD
H.264
3GPP
Windows Media Video 8 (WMV)
Windows Media Video 9 (WMV)
MJPEG (Motion JPEG)
VC-1
VP9
HEVC
AV1